টানা ৬ দিন, রাত হলেই গুলি ছুঁড়ছে পাক সেনা, জবাব দিচ্ছে ভারতও

ওয়েব ডেস্ক: এই নিয়ে টানা ছ’দিন। সংঘর্ষবিরতি (Ceasefire) চুক্তি লঙ্ঘন করে পহেলগাম জঙ্গি হামলার (Pahalgam Terror Attack) পর জম্মু ও কাশ্মীরের নিয়ন্ত্রণরেখা বা LoC বরাবর গুলি চালাচ্ছে পাকিস্তানি সেনা (Pakistani Army)। ভারতীয় সেনার (Indian Army) পক্ষ থেকে জানানো হয়েছে, মঙ্গলবার রাত থেকে বুধবার ভোরের মধ্যে নওশেরা, সুন্দরবানী এবং আখনুর সেক্টরে বিনা উসকানিতে গুলি ছোড়ে পাকিস্তানি সেনা। নিয়ন্ত্রণরেখার ওপার থেকে এলোপাথাড়ি গুলিবর্ষণের জবাবে পাল্টা গুলি চালায় ভারতীয় সেনাও।

এর আগে সোমবার রাতেও কুপওয়ারা ও বারামুল্লা জেলার সীমান্তবর্তী এলাকায় একই ধরনের গুলিবর্ষণের ঘটনা ঘটে। আখনুর সেক্টরের বিপরীত প্রান্ত থেকেও পাকিস্তানি সেনা গুলি চালায় বলে সেনা সূত্রে জানা গিয়েছে। যদিও প্রতিটি ঘটনাতেই হাত গুটিয়ে বসে থাকেনি ভারতীয় সেনারা। পাক সেনার গুলির উপযুক্ত জবাব দিয়েছে ভারত।

আরও পড়ুন: পাকিস্তানি হ্যাকারদের সাইবার হামলার চেষ্টা রুখে দিল ভারত

প্রতিরক্ষা বিশ্লেষকদের মতে, জঙ্গিদের নিরাপদে পাকিস্তানে ফিরিয়ে নিতে সংঘর্ষ চুক্তি লঙ্ঘনের এই কৌশল চালাচ্ছে ইসলামাবাদ। সংঘর্ষের আবহে নজর এড়িয়ে জঙ্গিদের পিছু হটিয়ে নিয়ে যেতে চাইছে তারা। তবে ভারতীয় সেনাও এই সম্ভাবনার কথা মাথায় রেখে সর্বদা সজাগ রয়েছে।

উল্লেখ্য, পহেলগাম কাণ্ডের পর থেকেই ভারত-পাকিস্তানের কূটনৈতিক সম্পর্কের টানাপোড়েন আরও বেড়েছে। এরপর গত বৃহস্পতিবার রাত থেকে ফের সংঘর্ষবিরতির শর্ত লঙ্ঘন করতে শুরু করে পাক সেনা। উত্তেজনা ছড়িয়ে পড়ে নিয়ন্ত্রণরেখা সংলগ্ন বিস্তীর্ণ এলাকা জুড়ে। অতীতেও একাধিকবার সংঘর্ষ বিরতির শর্ত ভেঙে সীমান্তে গুলবর্ষণ করেছে পাকিস্তানি সেনা। বর্তমানে ফের সেই পুরনো ছবিই দেখা যাচ্ছে নিয়ন্ত্রণরেখায়।