বর্ডারে রাতভর চলল গুলি! যুদ্ধে জড়াল পাকিস্তান-আফগানিস্তান?

ওয়েব ডেস্ক: ভারতের সঙ্গে সংঘাতের পাঁচ মাসের মধ্যে ফের এক দেশের সঙ্গে সংঘর্ষে জড়িয়ে পড়ল পাকিস্তান (Pakistan)। এবার শুরু হল পাকিস্তান-আফগানিস্তান সামরিক লড়াই (Pakistan-Afghanistan Clash)। শনিবার থেকেই উত্তপ্ত হয় দুই দেশের সীমা। রাতভর সীমান্তে তীব্র গোলাগুলিও চলে। আফগানিস্তানের তালিবান-নিয়ন্ত্রিত সেনার (Afghanistan Taliban Army) দাবি, পাকিস্তানে তাঁদের অভিযান সফল হয়েছে। অন্যদিকে, ইসলামাবাদ জানিয়েছে, আফগান সেনার আগ্রাসনের যোগ্য জবাব দেওয়া হয়েছে। কিন্তু কেন আচমকা সম্মুখ-সমরে জড়িয়ে পড়ল দুই দেশ?

আফগানিস্তানের তরফে শনিবার রাতে আফগান প্রতিরক্ষামন্ত্রক এক বিবৃতিতে জানায়, “পাকিস্তানি সেনার আগ্রাসনের জবাবেই আমরা পাল্টা হামলা চালিয়েছি। সীমান্তের একাধিক এলাকায় আমাদের বাহিনী পাকিস্তানের নিরাপত্তারক্ষীদের সঙ্গে সংঘর্ষে লিপ্ত।” কাবুলের দাবি, পাকিস্তান বৃহস্পতিবার আফগান রাজধানীতে আকাশপথে হামলা চালায়, যাতে একাধিক বিস্ফোরণ ঘটে। তালিবান সরকারের অভিযোগ, এই হামলার মাধ্যমে পাকিস্তান আফগান সার্বভৌমত্বের লঙ্ঘন করেছে।

আরও পড়ুন: বিস্ফোরণ ও গুলির লড়াই! কেঁপে উঠল পাক পুলিশের ট্রেনিং সেন্টার

আফগান প্রতিরক্ষা মন্ত্রকের মুখপাত্র এনায়াত খোয়ারাজম জানান, শনিবার মাঝরাতে শেষ হয়েছেদ আফগান সেনার অভিযান। তিনি এও জানান যে, পাকিস্তানে চালানো অভিযানে আফগান সেনা সম্পূর্ণভাবে সফল। তিনি হুঁশিয়ারির সুরে আরও বলেন, “পাকিস্তান যদি আবার আমাদের ভূখণ্ডে হামলা চালায়, আমাদের সেনারা তৈরি আছে। আমরা আবার ওদের কড়া জবাব দেব।”

যদিও আফগানিস্তানে চালানো হামলার অভিযোগ স্বীকার করেনি পাকিস্তান। ইসলামাবাদের তরফে উল্টে কাবুলকে বলা হয়েছে, তারা যেন পাকিস্তানি তালিবানকে আর আশ্রয় না দেয়। পাকিস্তানের স্বরাষ্ট্রমন্ত্রী মহসিন নকভি সোশ্যাল মিডিয়ায় একটি পোস্টে লিখেছেন, ‘আফগান বাহিনীর হামলা আন্তর্জাতিক আইন লঙ্ঘন করছে। আমাদের সাহসী সেনারা তার জবাব দিয়েছে, পাকিস্তান কোনও রকম উস্কানি সহ্য করবে না।’

এদিকে বর্তমানে ভারত সফরে রয়েছেন আফগানিস্তানের তালিবান সরকারের বিদেশমন্ত্রী আমির খান মুত্তাকি। এটি তালিবান শাসন প্রতিষ্ঠার পর প্রথমবার কোনও মন্ত্রীর ভারত সফর। দুই দেশের সম্পর্কের নয়া ভিত্তিস্থাপন হতে পারে মুত্তাকির এই সফরে। এদিকে ইরানের তরফে দুই দেশকে শান্তি বজায় রাখার আহ্বান জানানো হয়েছে। এখন এই পাক-আফগান সংঘর্ষ কোনদিকে মোড় নেয়, তার উপর নির্ভর করবে অনেক কিছুই।